CELEX: 32017D2283
Language: ro
Date: 2017-12-11 00:00:00
Title: Decizia (PESC) 2017/2283 a Consiliului din 11 decembrie 2017 în sprijinul unui mecanism global de raportare privind armele de calibru mic și armamentul ușor și alte arme și muniții convenționale ilicite pentru a reduce riscul comerțului ilicit cu acestea („iTrace III”)

12.12.2017   
            
            
               RO
            
            
               Jurnalul Oficial al Uniunii Europene
            
            
               L 328/20
            
         DECIZIA (PESC) 2017/2283 A CONSILIULUI
   din 11 decembrie 2017
   în sprijinul unui mecanism global de raportare privind armele de calibru mic și armamentul ușor și alte arme și muniții convenționale ilicite pentru a reduce riscul comerțului ilicit cu acestea („iTrace III”)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28 alineatul (1) și articolul 31 alineatul (1),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:
   
               (1)
            
            
               Strategia globală din 2016 a UE pentru politica externă și de securitate a Uniunii Europene (denumită în continuare „Strategia globală a UE”) subliniază că Uniunea va promova pacea și va garanta securitatea cetățenilor săi și a teritoriului său și își va intensifica contribuția la securitatea colectivă.
            
         
               (2)
            
            
               Fabricarea, transferul și circulația ilicită de arme convenționale, inclusiv arme de calibru mic și armament ușor (denumite în continuare „SALW”), precum și acumularea excesivă și proliferarea necontrolată a acestora sunt esențiale prin prisma acestei provocări, atât în Europa, cât și în afara acesteia. Aceste activități ilicite alimentează insecuritatea în Europa și în vecinătatea acesteia, precum și în multe alte regiuni din lume, exacerbând conflictele și subminând consolidarea păcii în urma conflictelor, reprezentând astfel o amenințare gravă la adresa păcii și securității în Europa.
            
         
               (3)
            
            
               Strategia UE din 16 decembrie 2005 de combatere a acumulării ilicite și a traficului ilicit de SALW și de muniție aferentă (denumită în continuare „Strategia UE privind SALW”), care stabilește liniile directoare pentru acțiunea Uniunii în domeniul SALW, subliniază faptul că SALW contribuie la agravarea terorismului și a criminalității organizate și constituie un factor major care contribuie la declanșarea și propagarea conflictelor, precum și la colapsul structurilor statului.
            
         
               (4)
            
            
               Strategia UE privind SALW prevede, de asemenea, că Uniunea consolidează și sprijină mecanismele pentru monitorizarea sancțiunilor și sprijină consolidarea controlului exporturilor, precum și promovarea Poziției comune 2008/944/PESC a Consiliului (1), printre altele prin promovarea de măsuri pentru îmbunătățirea transparenței.
            
         
               (5)
            
            
               Odată cu Programul de acțiune al ONU pentru prevenirea, combaterea și eradicarea comerțului ilicit cu SALW sub toate aspectele sale (denumit în continuare „Programul de acțiune al ONU”), adoptat la 20 iulie 2001, toate statele membre ale ONU s-au angajat să prevină traficul ilicit de SALW sau deturnarea acestora către beneficiari neautorizați și, în special, să țină seama de riscul deturnării de SALW către comerțul ilegal atunci când evaluează cereri de autorizații pentru export.
            
         
               (6)
            
            
               La 8 decembrie 2005, Adunarea generală a Organizației Națiunilor Unite a adoptat un instrument internațional care permite statelor să identifice și să urmărească SALW, în mod rapid și fiabil.
            
         
               (7)
            
            
               Cu ocazia celei de a doua Conferințe de revizuire din 2012 privind Programul de acțiune al ONU, toate statele membre ale ONU și-au reafirmat angajamentul de a preveni traficul ilicit de SALW, inclusiv deturnarea acestora către beneficiari neautorizați, precum și angajamentele cuprinse în Programul de acțiune al ONU referitor la evaluarea cererilor de autorizații pentru export.
            
         
               (8)
            
            
               La 24 decembrie 2014, a intrat în vigoare Tratatul privind comerțul cu arme (TCA). Obiectul TCA constă în instituirea unor standarde internaționale comune la cel mai înalt nivel posibil pentru reglementarea sau pentru ameliorarea reglementării comerțului internațional cu arme convenționale, în prevenirea și eradicarea comerțului ilicit cu arme convenționale și în prevenirea deturnării acestora. Uniunea ar trebui să sprijine toate statele membre ale ONU să pună în aplicare controale eficace ale transferurilor de arme pentru a se asigura că TCA va fi cât mai eficace posibil, în special în ceea ce privește punerea în aplicare a articolului 11.
            
         
               (9)
            
            
               Uniunea a sprijinit anterior Conflict Armament Research Ltd. (CAR), prin Decizia 2013/698/PESC a Consiliului (2) (iTrace I) și Decizia (PESC) 2015/1908 a Consiliului (3) (iTrace II).
            
         
               (10)
            
            
               Uniunea dorește să finanțeze iTrace III, cea de a treia etapă a acestui mecanism global de raportare privind SALW ilicite și alte arme și muniții convenționale ilicite. Acest lucru va reduce riscul comerțului ilicit cu astfel de arme și va contribui la realizarea obiectivelor menționate mai sus, inclusiv prin punerea la dispoziția autorităților naționale responsabile cu exporturile de arme a unor informații relevante și actualizate cu privire la traficul ilegal de arme, pentru a contribui în acest fel la securitatea colectivă a Europei, astfel cum s-a solicitat în Strategia globală a UE,
            
         ADOPTĂ PREZENTA DECIZIE:
   Articolul 1
   În vederea punerii în aplicare a Strategiei globale a UE și a Strategiei UE privind SALW și în vederea promovării păcii și securității, activitățile de proiect care urmează a fi sprijinite de Uniune au următoarele obiective specifice:
   
               —
            
            
               întreținerea în continuare a unui sistem global de gestionare a informațiilor ușor de utilizat privind SALW deturnate sau traficate și alte arme și muniții convenționale deturnate sau traficate („iTrace”) documentate în zone afectate de conflicte pentru a furniza informații relevante factorilor de decizie, experților în materie de control al armelor convenționale și agenților cu atribuții de control al exporturilor de arme convenționale, în vederea dezvoltării unor strategii și proiecte eficace bazate pe elemente concrete pentru a combate proliferarea ilicită a SALW și a altor arme și muniții convenționale;
            
         
               —
            
            
               desfășurarea de activități de formare și mentorat în beneficiul autorităților naționale din statele afectate de conflicte pentru ca acestea să își dezvolte la nivel național capacități durabile de identificare și urmărire a armelor ilicite, pentru a încuraja cooperarea susținută cu proiectul iTrace, pentru a identifica mai bine prioritățile în materie de securitate fizică și gestionare a stocurilor (PSSM), pentru a articula cerințele naționale privind controlul armelor și asistența în materie de aplicare a legii (în special inițiativele finanțate de Uniune, cum ar fi iARMS) și pentru a consolida dialogul cu misiunile și inițiativele Uniunii;
            
         
               —
            
            
               creșterea frecvenței și a duratei activităților de cercetare desfășurate pe teren în ceea ce privește SALW și alte arme și muniții convenționale care circulă în mod ilegal în zonele afectate de conflicte pentru a genera date pentru iTrace, ca răspuns la anumite solicitări clare din partea statelor membre și a delegațiilor Uniunii;
            
         
               —
            
            
               sprijin direct pentru autoritățile de control al exporturilor de arme și pentru factorii de decizie în materie de control al armelor din statele membre, inclusiv prin efectuarea de vizite consultative periodice ale personalului proiectului iTrace în capitalele statelor membre, un serviciu de asistență disponibil non-stop prin care să se furnizeze consiliere în timp real privind strategiile în materie de evaluare a riscurilor și de combatere a deturnării, dezvoltarea unor aplicații de tip tablou de bord staționare și mobile securizate care să permită emiterea în timp real a unor alerte în ceea ce privește deturnarea postexport, precum și efectuarea de către personalul proiectului iTrace, la cererea statelor membre, a unor verificări postexpediere;
            
         
               —
            
            
               creșterea nivelului de sensibilizare prin acțiuni de informare privind rezultatele proiectului, promovarea obiectivului și funcțiilor disponibile ale iTrace pentru factorii de decizie de la nivel național și internațional, experții în materie de control al armelor convenționale și autoritățile de acordare a licențelor pentru exportul de arme și sporirea capacității internaționale de a monitoriza proliferarea ilicită a SALW și a altor arme și muniții convenționale, precum și de a oferi sprijin factorilor de decizie în identificarea domeniilor prioritare de asistență și cooperare internațională și de a reduce riscul deturnării de SALW și de alte arme și muniții convenționale;
            
         
               —
            
            
               furnizarea de rapoarte axate pe probleme majore de politică, derivate din datele generate de investigații pe teren și prezentate în sistemul iTrace, cu privire la domenii specifice care merită o atenție internațională, inclusiv privind modele majore de trafic de SALW și de alte arme și muniții convenționale și distribuția regională a armelor și munițiilor traficate.
            
         Uniunea finanțează acest proiect, a cărui descriere detaliată se regăsește în anexa la prezenta decizie.
   Articolul 2
   (1)   Înaltul Reprezentant al Uniunii pentru afaceri externe și politica de securitate („ÎR”) este responsabil de punerea în aplicare a prezentei decizii.
   (2)   Implementarea din punct de vedere tehnic a proiectului menționat la articolul 1 este efectuată de Conflict Armament Research Ltd. („CAR”).
   (3)   CAR își îndeplinește atribuțiile sub responsabilitatea ÎR. În acest scop, ÎR încheie acordurile necesare cu CAR.
   Articolul 3
   (1)   Valoarea de referință financiară pentru implementarea proiectului menționat la articolul 1 este de 3 474 322,77 EUR. Bugetul total estimat al întregului proiect este de 3 993 676,97 EUR, sumă furnizată prin cofinanțare de către CAR și Ministerul Federal al Afacerilor Externe din Germania.
   (2)   Cheltuielile finanțate din suma prevăzută la alineatul (1) sunt gestionate în conformitate cu procedurile și normele aplicabile bugetului general al Uniunii.
   (3)   Comisia supraveghează gestionarea corespunzătoare a valorii de referință financiare menționate la alineatul (1). În acest sens, aceasta încheie acordul necesar cu CAR. Acordul stipulează că CAR trebuie să asigure vizibilitatea contribuției Uniunii în raport cu mărimea acestei contribuții.
   (4)   Comisia depune eforturi în vederea încheierii acordului menționat la alineatul (3) în cel mai scurt timp posibil după intrarea în vigoare a prezentei decizii. Comisia informează Consiliul cu privire la orice dificultate în cadrul respectivului proces și cu privire la data încheierii acordului.
   Articolul 4
   (1)   ÎR raportează Consiliului cu privire la punerea în aplicare a prezentei decizii, pe baza rapoartelor descriptive periodice trimestriale pregătite de CAR. Aceste rapoarte stau la baza evaluării efectuate de Consiliu. Pentru a oferi asistență Consiliului în procesul de evaluare a rezultatelor prezentei decizii a Consiliului, o entitate externă efectuează o evaluare a proiectului.
   (2)   Comisia raportează cu privire la aspectele financiare ale proiectului menționat la articolul 1.
   Articolul 5
   (1)   Prezenta decizie intră în vigoare la data adoptării.
   (2)   Prezenta decizie expiră după 24 de luni de la data încheierii acordului menționat la articolul 3 alineatul (3). Cu toate acestea, decizia expiră după șase luni de la data intrării sale în vigoare în situația în care niciun acord nu a fost încheiat în acel interval.
   
      Adoptată la Bruxelles, 11 decembrie 2017.
      
         
            Pentru Consiliu
         
         
            Președintele
         
         F. MOGHERINI
      
   
   
      (1)  Poziția comună 2008/944/PESC a Consiliului din 8 decembrie 2008 de definire a normelor comune care reglementează controlul exporturilor de tehnologie și echipament militar (JO L 335, 13.12.2008, p. 99).
   
      (2)  Decizia 2013/698/PESC a Consiliului din 25 noiembrie 2013 în sprijinul unui mecanism global de raportare privind armele de calibru mic și armamentul ușor și alte arme și muniții convenționale ilicite pentru a reduce riscul comerțului ilicit cu acestea (JO L 320, 30.11.2013, p. 34).
   
      (3)  Decizia (PESC) 2015/1908 a Consiliului din 22 octombrie 2015 în sprijinul unui mecanism global de raportare privind armele de calibru mic și armamentul ușor și alte arme și muniții convenționale ilicite pentru a reduce riscul comerțului ilicit cu acestea („iTrace II”) (JO L 278, 23.10.2015, p. 15).
   
      ANEXĂ
      
         Sistemul global de raportare iTrace privind SALW și alte arme și muniții convenționale
      
      1.   Context și justificare pentru sprijinul politicii externe și de securitate comună
      
               
                  1.1.
               
               
                  Prezenta decizie se întemeiază pe decizii succesive ale Consiliului privind combaterea impactului destabilizator al deturnării și traficului de SALW și de alte arme convenționale, în special pe Decizia 2013/698/PESC a Consiliului (1) și pe Decizia (PESC) 2015/1908 a Consiliului (2), prin care s-a stabilit și consolidat mecanismul global de raportare privind SALW și alte arme și muniții convenționale ilicite – iTrace.
                  Proliferarea ilicită a SALW și a altor arme și muniții convenționale este un factor major de subminare a stabilității statale și de exacerbare a conflictelor, care reprezintă o amenințare gravă la adresa păcii și securității. Astfel cum se menționează în Strategia UE de combatere a acumulării ilicite și a traficului ilicit de arme de calibru mic și armament ușor, precum și de muniție aferentă (denumită în continuare „Strategia UE privind SALW”), armele și munițiile ilicite contribuie la agravarea terorismului și a criminalității organizate și constituie un factor major care contribuie la declanșarea și propagarea conflictelor, precum și la colapsul structurilor statului. Constatările recente din cadrul proiectului iTrace din Irak, Libia, Siria și din alte conflicte complexe din apropierea frontierelor externe ale Uniunii confirmă afirmațiile Strategiei UE privind SALW.
                  În cadrul activităților desfășurate în temeiul Deciziei (PESC) 2015/1908 a fost instituit iTrace, ca o inițiativă globală de monitorizare a armelor utilizate în conflicte. iTrace este operațional în 27 de state afectate de conflicte, inclusiv în Africa, Orientul Mijlociu, Asia de Sud și Asia de Est, precum și, recent, în America Latină. iTrace reprezintă cel mai vast registru public dedicat armelor convenționale deturnate pentru a sprijini statele în eforturile lor de a depista și combate deturnarea, în conformitate cu angajamentele asumate în temeiul articolului 11 din Tratatului privind comerțul cu arme (TCA) și al criteriului 7 al Poziției comune 2008/944/PESC a Consiliului (3). iTrace asigură raportarea cu precizie a livrărilor de arme și muniții ai căror destinatari sunt forțe armate insurgente și teroriste care reprezintă o amenințare la adresa securității Uniunii, inclusiv Al Qaeda în Maghrebul islamic și Daesh sau Statul Islamic; alertarea confidențială și promptă a autorităților de control al exporturilor din statele membre în ceea ce privește riscurile de deturnare postexport; transmiterea în timp real de informații esențiale către delegațiile Uniunii și misiunile diplomatice ale statelor membre din regiunile afectate de conflicte cu privire la traficul de arme și dinamica conflictelor; sporirea vizibilității acțiunilor de sensibilizare în ceea ce privește măsurile de control al armamentului și de combatere a deturnării prin intermediul unei implicări frecvente și cu un impact ridicat din partea mass-media la nivel mondial.
               
            
               
                  1.2.
               
               
                  Cu toate acestea, proiectul iTrace se confruntă cu tot mai multe solicitări din partea statelor membre pentru furnizarea unor informări directe, față în față, către autoritățile naționale de acordare a licențelor pentru exportul de arme (inclusiv prin vizite frecvente în capitale) și pentru punerea la dispoziția factorilor de decizie responsabili cu controlul exporturilor de arme a unei varietăți mai mari de resurse.
                  Prin urmare, prezenta decizie urmărește să continue și să consolideze activitățile din cadrul proiectului desfășurat în temeiul Deciziei (PESC) 2015/1908, furnizând în continuare factorilor de decizie, experților în materie de control al armelor convenționale și agenților cu atribuții de control al exporturilor de arme din Uniune informații relevante elaborate sistematic, care vor fi utile la dezvoltarea unor strategii eficace, bazate pe elemente concrete, de combatere a deturnării și a proliferării ilicite a armelor convenționale și a munițiilor aferente, pentru a îmbunătăți securitatea la nivel internațional și regional. Prin urmare, aceasta va continua să îi sprijine în combinarea unei strategii de reacție reușite cu acțiuni adecvate de prevenire pentru a combate cererea și oferta ilegale și pentru a asigura un control eficace al armelor convenționale în țările terțe.
               
            
               
                  1.3.
               
               
                  Decizia prevede întreținerea și consolidarea în continuare a sistemului online accesibil publicului, iTrace. Proiectele enumerate în Decizia (PESC) 2015/1908 vor fi consolidate prin: 1. creșterea frecvenței și a duratei misiunilor vizând colectarea de date cu privire la livrările de arme convenționale ilicite din regiunile afectate de conflicte; 2. pachete de sprijin specifice puse la dispoziția statelor membre, care includ consultări directe, datepersonalizate și rapoarte, un serviciu de asistență disponibil non-stop și atribuirea de sarcini în ceea ce privește verificările postexpediere; și 3. activități de formare și mentorat în beneficiul autorităților naționale din statele afectate de conflicte în vederea consolidării capacităților în ceea ce privește combaterea deturnării, a îmbunătățirii gestionării de arme și a stimulării colectării de date pentru iTrace.
               
            2.   Obiective globale
      Acțiunea descrisă în cele ce urmează va sprijini în continuare comunitatea internațională în combaterea impactului destabilizator al deturnării și traficului de SALW și de alte arme și muniții convenționale. Aceasta va continua să furnizeze factorilor de decizie, experților în materie de control al armelor și agenților cu atribuții de control al exporturilor de arme informații relevante, care vor fi utile la dezvoltarea unor strategii eficace, bazate pe elemente concrete, de combatere a deturnării și a proliferării ilicite a armelor convenționale și a munițiilor aferente, pentru a îmbunătăți securitatea la nivel internațional și regional. În mod specific, acțiunea:
      
                  (a)
               
               
                  va furniza informații concrete privind traficul de SALW și de alte arme convenționale necesare pentru a monitoriza într-un mod mai eficace punerea în aplicare a Programului de acțiune al ONU privind comerțul ilicit cu SALW;
               
            
                  (b)
               
               
                  va consolida punerea în aplicare a Instrumentului internațional de urmărire;
               
            
                  (c)
               
               
                  va dezvălui rutele majore și entitățile implicate în deturnarea de arme și muniții convenționale în regiunile afectate de conflict sau către organizații teroriste internaționale și pentru a furniza elemente probante privind grupurile și persoanele angajate în comerțul ilicit, în sprijinul procedurilor judiciare naționale;
               
            
                  (d)
               
               
                  va consolida cooperarea dintre organele relevante ale ONU, misiuni și alte organizații internaționale, în domeniul urmăririi SALW și a altor arme convenționale și al furnizării de informații în mod direct în sprijinul mecanismelor de monitorizare existente, inclusiv registrul de arme ilicite și sistemul de gestionare a urmăririi ale Interpol (iARMS), care sunt complementare iTrace și cu care se va asigura coordonarea;
               
            
                  (e)
               
               
                  va furniza informații relevante pentru a identifica domenii prioritare de cooperare și asistență internațională pentru a combate în mod eficace deturnarea și traficul de SALW și de alte arme și muniții convenționale, cum ar fi finanțarea pentru proiecte cu privire la securitatea depozitelor sau gestionarea frontierelor;
               
            
                  (f)
               
               
                  va pune la dispoziție un mecanism de asistență în monitorizarea punerii în aplicare a TCA, în mod specific pentru a detecta deturnarea armelor convenționale transferate, precum și pentru a oferi guvernelor asistență în evaluarea riscului de deturnare înaintea exportului de arme convenționale, în special a riscului de deturnare în țara beneficiarului sau a reexportului în condiții nedezirabile; și
               
            
                  (g)
               
               
                  va furniza sprijin adaptat nevoilor statelor membre pentru a oferi asistență în evaluarea riscurilor în materie de deturnare și în atenuarea efectelor acesteia.
               
            3.   Sustenabilitatea și rezultatele proiectului pe termen lung
      Acțiunea va oferi un cadru durabil pentru monitorizarea susținută a proliferării ilicite a SALW și a altor arme și muniții convenționale. Se preconizează că aceasta va spori în mod substanțial informațiile existente referitoare la arme și va sprijini în mod considerabil dezvoltarea specifică de politici eficace în materie de control al armelor convenționale și de control al exporturilor de arme. În mod specific, proiectul:
      
                  (a)
               
               
                  va introduce în continuare informații în sistemul iTrace de gestionare a informațiilor care va asigura colectarea pe termen lung și analiza datelor privind armele convenționale ilicite;
               
            
                  (b)
               
               
                  va furniza factorilor de decizie și experților în materie de control al armelor convenționale un instrument pentru a defini strategii mai eficace și domenii prioritare de asistență și cooperare (de exemplu prin identificarea unor mecanisme regionale sau subregionale de cooperare, coordonare și schimb de informații care trebuie instituite sau consolidate; prin identificarea stocurilor naționale nesecurizate, a gestionării inadecvate a inventarului, a rutelor de transfer ilegale, a controalelor slabe la frontiere și a capacităților de asigurare a aplicării legii insuficiente);
               
            
                  (c)
               
               
                  va dispune de flexibilitatea intrinsecă de a genera informații relevante pentru politici, indiferent de cerințele în materie de politică aflate în schimbare rapidă;
               
            
                  (d)
               
               
                  va spori în mod semnificativ eficacitatea organizațiilor și a persoanelor care monitorizează armele la nivel internațional prin furnizarea unui mecanism de schimb al informațiilor cu o sferă în expansiune continuă; și
               
            
                  (e)
               
               
                  va consolida la nivel național capacități durabile în statele afectate de conflicte membre pentru identificarea și urmărirea armelor ilicite și pentru ca acestea să se implice într-un mod mai eficace în procesele internaționale de control al armamentului și de asigurare a respectării legii.
               
            4.   Descrierea acțiunii
      4.1.   Proiectul nr. 1: Activități de formare și mentorat în beneficiul autorităților naționale din statele afectate de conflicte în ceea ce privește identificarea armelor și urmărirea acestora la nivel internațional.
      4.1.1.   Obiectivul proiectului
      În cadrul proiectului se vor desfășura, „la cerere”, activități de formare cu privire la identificarea, urmărirea și gestionarea armelor, în beneficiul partenerilor locali și, dacă este cazul, personalului de menținere a păcii (inclusiv din cadrul ONU și al misiunilor Uniunii și al grupurilor sau comitetelor de monitorizare a sancțiunilor). Aceste activități de formare vor avea drept bază o gamă de servicii oferite de CAR începând din 2014 – chiar dacă acestea au fost bugetate în afara proiectelor iTrace I și II – ceea ce s-a dovedit a fi esențial pentru facilitarea proiectelor.
      4.1.2.   Activități din cadrul proiectului
      În cadrul proiectului vor avea loc deplasări ale personalului aparținând echipelor sale de investigație, care să ofere instrucțiuni de nivel din ce în ce mai tehnic, care să cuprindă:
      
                  (a)
               
               
                  o introducere în domeniul colectării de date cu privire la arme, cu trimiteri la cazuri specifice;
               
            
                  (b)
               
               
                  tehnici de bază în domeniul identificării de arme și al documentației eficace în materie de arme;
               
            
                  (c)
               
               
                  proceduri standard de operare pentru colectarea elementelor probante și lanțul de custodie pentru materialul probatoriu;
               
            
                  (d)
               
               
                  cerințele investigațiilor de mare anvergură, regionale și internaționale;
               
            
                  (e)
               
               
                  punerea în aplicare a Instrumentului internațional de urmărire;
               
            
                  (f)
               
               
                  urmărirea internațională a armelor și sisteme de urmărire a armelor (și anume Interpol și Europol);
               
            
                  (g)
               
               
                  utilizarea volumelor mari de date și analiza tendințelor; și
               
            
                  (h)
               
               
                  posibilitățile în materie de asistență tehnică (internațională) și de intervenție pentru aplicarea legii.
               
            Aceste activități se vor desfășura în paralel cu investigațiile pe teren iTrace, inclusiv investigații comune (prin mentorat) desfășurate împreună cu autorități guvernamentale naționale.
      4.1.3.   Rezultatele proiectului
      Proiectul:
      
                  (a)
               
               
                  va încuraja autoritățile naționale să acorde un acces sporit echipelor de investigații pe teren iTrace, ceea ce va răspunde solicitărilor repetate ca echipele iTrace să acorde asistență tehnică și capacitate de investigare comună și va duce la creșterea volumului de date iTrace;
               
            
                  (b)
               
               
                  va oferi asistență concretă în materie de capacitate guvernelor naționale care, deși au de suferit din cauza impactului deturnării armelor, nu dispun de instrumente de identificare și raportare a armelor deturnate folosite în conflicte; deseori această măsură deschide calea unei gestionări mai eficace a armelor la nivel național și, ca atare, sprijină punerea în aplicare a TCA, a ITI și a PdA, programarea în materie de securitate fizică și de gestionare a stocurilor (PSSM) și legăturile cu organismele internaționale de aplicare a legii, precum Interpol (iARMS) și Europol;
               
            
                  (c)
               
               
                  va sprijini intensificarea dialogului, identificând, în special, părți interesate importante pentru alte inițiative sprijinite de Uniune (de exemplu relațiile misiunii Uniunii cu guvernele țărilor gazdă) și lansând inițiative, precum programarea PSSM (de exemplu proiectele sprijinite de Uniune de gestionare a stocurilor).
               
            4.1.4.   Indicatori de implementare a proiectului
      Până la 30 de vizite de instruire și de mentorat pe teren, acordând o atenție deosebită vizitelor repetate, pentru a sprijini autoritățile naționale să construiască capacități de urmărire.
      Proiectul va fi implementat în cursul întregii perioade de doi ani a proiectului iTrace.
      4.1.5.   Beneficiarii proiectului
      Activitățile de formare și mentorat iTrace vor avea beneficii directe pentru părțile implicate de la nivel național din statele afectate de conflicte, inclusiv organisme de aplicare a legii și procurori. Programul va oferi un sprijin indirect dialogurilor naționale cu inițiativele finanțate de Uniune și alte inițiative de control al armelor, încurajând utilizarea mecanismelor de urmărire internațională (inclusiv sistemul iARMS al Interpol și Europol) și facilitând participarea la proiecte sprijinite de Uniune de gestionare a stocurilor și la alte proiecte de control al SALW.
      4.2.   Proiectul nr. 2: Investigații consolidate pe teren, necesare în vederea alimentării în continuare a sistemului iTrace cu elemente documentare probante în timp real privind deturnarea și traficul de SALW și de alte arme și muniții convenționale și cu alte informații relevante
      4.2.1.   Obiectivul proiectului
      Proiectul va spori frecvența și durata cercetării pe teren legate de SALW și de alte arme și muniții convenționale aflate în circulație în zonele afectate de conflicte. Proiectul va acorda prioritate unor țări care prezintă un interes deosebit pentru statele membre, inclusiv, printre altele, Irak, Libia, Mali, Sudanul de Sud, Somalia, Siria și Yemen.
      Stabilirea unor acorduri oficiale privind schimbul de informații cu misiunile ONU și ale Uniunii și cu o serie de organizații, precum și trimiterea selectivă a unor solicitări formale de urmărire către guvernele naționale vor facilita proiectul. În plus, proiectul va continua să efectueze cercetări documentare (prin intermediul investigațiilor de pe teren) cu privire la informațiile existente despre transferurile relevante colectate de la alte organizații decât CAR în vederea introducerii lor în sistemul iTrace, precum și să verifice informațiile respective.
      4.2.2.   Activități din cadrul proiectului
      În cadrul acestui proiect vor fi întreprinse următoarele activități:
      
                  (a)
               
               
                  desfășurarea de experți calificați în domeniul armelor în vederea efectuării unei analize pe teren a SALW și a altor arme și muniții convenționale ilicite, precum și a materialelor aferente, recuperate din state afectate de conflicte;
               
            
                  (b)
               
               
                  analiza, revizuirea și verificarea elementelor probante documentate privind SALW și alte arme și muniții convenționale ilicite și utilizatorii acestora, inclusiv, printre altele: fotografii ale armelor, ale părților componente și ale marcajelor interioare și exterioare ale acestora, modul de ambalare, documentația de expediere asociată și rezultatele investigațiilor pe teren (utilizatori, furnizori și rute de transfer);
               
            
                  (c)
               
               
                  revizuirea și verificarea elementelor probante suplimentare recente privind SALW și alte arme și muniții convenționale ilicite, colectate de alte organizații decât CAR, inclusiv rapoarte din partea grupurilor ONU de monitorizare a sancțiunilor, a organizațiilor societății civile și a mass-mediei internaționale de știri;
               
            
                  (d)
               
               
                  încărcarea tuturor elementelor probante colectate și revizuite în sistemul de gestionare a informațiilor și portalul de cartografiere online iTrace;
               
            
                  (e)
               
               
                  identificarea și susținerea partenerilor locali pentru a asigura colectarea durabilă a datelor în sprijinul iTrace pe toată durata acțiunii propuse și după încheierea acesteia;
               
            
                  (f)
               
               
                  continuarea legăturilor cu guvernele naționale în vederea predefinirii punctelor de contact naționale și a unui mecanism de coordonare, pentru a clarifica domeniul de aplicare al investigațiilor CAR și a reduce potențialele conflicte de interese, anterior derulării investigațiilor sale.
               
            Proiectul va fi implementat treptat în cursul întregii perioade de doi ani a proiectului iTrace.
      4.2.3.   Rezultatele proiectului
      Proiectul:
      
                  (a)
               
               
                  va documenta, in situ, elementele probante fizice ale armelor și munițiilor convenționale deturnate sau traficate în regiunile afectate de conflicte;
               
            
                  (b)
               
               
                  va verifica și va dezvolta cazuri de trafic ilicit pe baza elementelor probante colectate de CAR, de organizații care au stabilit acorduri permanente de schimb de informații cu CAR, și, după caz, de alte organizații, cu privire la armele și munițiile convenționale deturnate sau traficate pe teritoriul tuturor regiunilor;
               
            
                  (c)
               
               
                  va furniza elemente probante vizuale concrete privind armele și munițiile convenționale deturnate sau traficate, inclusiv fotografii ale articolelor, numere de serie, marcaje de fabricație, cutii, liste de colisaj, documente de expediere și certificarea utilizatorului final;
               
            
                  (d)
               
               
                  va genera relatări textuale ale activității licite, incluzând rutele de trafic, actorii implicați în deturnare sau în transferul ilicit și evaluări ale factorilor determinanți (inclusiv gestionarea și securitatea deficitare ale stocurilor și rețelele de aprovizionare ilicite deliberate, orchestrate de state);
               
            
                  (e)
               
               
                  va încărca elementele probante sus-menționate în sistemul de gestionare a informațiilor și portalul de cartografiere online iTrace, în vederea diseminării publice integrale, precum și către statele membre, prin intermediul unor platforme staționare și mobile securizate.
               
            4.2.4.   Indicatori de implementare a proiectului
      Până la 50 de desfășurări pe teren (inclusiv desfășurări extinse, după caz) în timpul perioadei de doi ani, pentru a genera elemente probante care să fie încărcate în sistemul de gestionare a informațiilor și portalul de cartografiere online iTrace.
      Proiectul va fi implementat în cursul întregii perioade de doi ani a proiectului iTrace.
      4.2.5.   Beneficiarii proiectului
      iTrace va continua să furnizeze informații din ce în ce mai ample destinate în mod explicit în primul rând factorilor de decizie în materie de control al armelor din statele membre și autorităților de acordare a licențelor pentru exportul de arme, precum și instituțiilor, agențiilor și misiunilor Uniunii. Acești beneficiari din Uniune vor avea, de asemenea, acces la informații confidențiale prin platforme staționare și mobile securizate furnizate de iTrace.
      Informațiile publice vor continua să fie accesibile tuturor beneficiarilor din Uniune, precum și unor beneficiari din afara Uniunii, în special factorilor de decizie în materie de control al armelor și autorităților de acordare a licențelor pentru exportul de arme din țări terțe. Dar de informațiile publicate de iTrace vor profita și organizațiile regionale și internaționale (inclusiv grupurile ONU de monitorizare a sancțiunilor, misiunile ONU de menținere a păcii, UNODC, UNODA și Interpol), organizațiile neguvernamentale de cercetare [inclusiv Centrul Internațional pentru Conversie de la Bonn (BICC), Grupul pentru cercetare și informare privind pacea (GRIP), Institutul Internațional pentru Cercetare în domeniul Păcii din Stockholm (SIPRI) și Small Arms Survey], organizațiile militante (inclusiv Amnesty International și Human Rights Watch) și mass-media internațională de știri.
      4.3.   Proiectul nr. 3: Sprijin direct pentru autoritățile de control al exporturilor de arme și factorii de decizie în materie de control al armelor din statele membre.
      4.3.1.   Obiectivul proiectului
      Personalul proiectului iTrace va lucra în strânsă cooperare cu autoritățile naționale de acordare a licențelor pentru exportul de arme din Uniune. Informațiile furnizate de autoritățile naționale de acordare a licențelor pentru exportul de arme din Uniune vor fi tratate în mod adecvat și confidențial. De asemenea, iTrace va menține contactul cu o serie de autorități naționale de acordare a licențelor pentru exportul de arme din țări terțe. Aceste relații vor sprijini mai multe aspecte esențiale ale eforturilor internaționale care vizează abordarea deturnării și a traficului de arme convenționale și consolidarea măsurilor internaționale de combatere a deturnării, inclusiv:
      
                  (a)
               
               
                  punerea la dispoziția autorităților de acordare a licențelor pentru exportul de arme a unor date detaliate și elemente probante privind deturnările documentate;
               
            
                  (b)
               
               
                  sprijinirea sau furnizarea, la cererea oficială a autorităților de acordare a licențelor pentru exportul de arme din statele membre, de capacitate de verificare postexpediere sau postlivrare în beneficiul statelor membre.
               
            4.3.2.   Activități din cadrul proiectului
      În cadrul acestui proiect vor fi întreprinse următoarele activități:
      
                  (a)
               
               
                  trimiterea de echipe iTrace în vizite repetate la autorități relevante din capitalele statelor membre pentru a asigura informări cu privire la aspecte legate de combaterea deturnării și a prezenta rapoarte referitoare la investigații internaționale;
               
            
                  (b)
               
               
                  un serviciu de asistență non-stop care va oferi consiliere imediată cu privire la combaterea deturnării sau la prezența în presă a unor afirmații potențial negative făcute de părți terțe neverificate;
               
            
                  (c)
               
               
                  dezvoltarea personalizată pentru autoritățile de acordare a licențelor de export din statele membre a unor tablouri de bord online care vor asigura fluxul securizat de date din iTrace, semnalând cu un marcaj special părțile care au antecedente legate de deturnarea de arme, creând profilul destinațiilor cu risc ridicat și raportând în timp real cazuri de deturnare de arme fabricate la nivel național; și
               
            
                  (d)
               
               
                  sprijinirea sau efectuarea de către echipele de investigație iTrace, la cererea oficială a autorităților naționale de acordare a licențelor pentru exportul de arme din statele membre, de controale (verificări) postlivrare în beneficiul statelor membre.
               
            Proiectul va fi implementat în cursul întregii perioade de doi ani a proiectului iTrace.
      4.3.3.   Rezultatele proiectului
      Proiectul:
      
                  (a)
               
               
                  va sprijini autoritățile de acordare a licențelor pentru exportul de arme din statele membre, la cererea acestora, să identifice cazuri de deturnare postexport;
               
            
                  (b)
               
               
                  va furniza informații în sprijinul efectuării de către autoritățile de acordare a licențelor pentru exportul de arme din statele membre a unei analize complete a riscurilor de deturnare (în conformitate cu TCA și cu Poziția comună 2008/944/PESC) înainte de acordarea licențelor de export;
               
            
                  (c)
               
               
                  va furniza autorităților de acordare a licențelor pentru exportul de arme din statele membre, la cererea acestora, capacitate de verificare postexpediere;
               
            
                  (d)
               
               
                  va sprijini factorii de decizie în materie de control al armelor din statele membre cu informații în timp real privind tendințele în materie de deturnare și de traficare, în sprijinul participării naționale la procese politice internaționale; și
               
            
                  (e)
               
               
                  va oferi asistență agențiilor naționale de aplicare a legii din statele membre în sprijinul anchetelor penale, după caz și la cererea acestora.
               
            4.3.4.   Indicatori de implementare a proiectului
      Proiectarea și dezvoltarea de către proiectanții sistemului iTrace actual a unor tablouri de bord staționare și mobile personalizate, care vor asigura fluxul de informații în timp real din partiții securizate ale sistemului iTrace către autoritățile naționale din statele membre. Un serviciu de asistență, care va fi asigurat de personalul proiectului iTrace, menit să ofere sprijin deplin autorităților de control al exporturilor de arme și factorilor de decizie în materie de control al armelor din statele membre. Până la 30 de vizite în capitalele statelor membre, la cerere.
      Proiectul va fi implementat în cursul întregii perioade de doi ani a proiectului iTrace.
      4.3.5.   Beneficiarii proiectului
      Toate statele membre interesate, cu efectuarea de vizite în capitale și desfășurarea de misiuni de verificare postexpediere, la cerere.
      4.4.   Proiectul nr. 4: Informarea și coordonarea internațională a părților interesate
      4.4.1.   Obiectivul proiectului
      Proiectul va evidenția beneficiile iTrace pentru factorii de decizie internaționali și naționali, experții în materie de control al armelor convenționale și autoritățile de acordare a licențelor pentru exportul de arme. Vor fi concepute, de asemenea, inițiative de informare pentru a coordona în continuare schimbul de informații și pentru a construi parteneriate durabile cu persoanele și organizațiile capabile să genereze informații care pot fi înregistrate în sistemul iTrace.
      4.4.2.   Activități din cadrul proiectului
      În cadrul acestui proiect vor fi întreprinse următoarele activități, acordându-se atenția cuvenită pentru a se evita suprapunerea cu alte inițiative, de exemplu privind informarea cu privire la TCA:
      
                  (a)
               
               
                  prezentări din partea personalului proiectului iTrace la conferințe internaționale relevante care tratează problematica comerțului ilicit cu arme convenționale, în toate aspectele sale. Prezentările din partea personalului vor fi concepute cu scopul de a pune în valoare iTrace, punând accentul pe: 1. beneficiile sale concrete pentru sprijinirea monitorizării punerii în aplicare a Programului de acțiune al ONU, a TCA și a altor instrumente internaționale relevante; 2. utilitatea sa în desemnarea domeniilor prioritare de asistență și cooperare internațională; și 3. utilitatea sa ca mecanism de stabilire a profilurilor în evaluarea riscurilor, destinat autorităților de acordare a licențelor pentru exportul de arme;
               
            
                  (b)
               
               
                  prezentări din partea personalului proiectului iTrace adresate guvernelor naționale și operațiilor de menținere a păcii. Prezentările personalului vor avea rolul de a pune în valoare iTrace pentru diferitele departamente ale misiunilor, de a încuraja și de a dezvolta acorduri oficiale privind schimbul de informații, capabile să genereze informații care pot fi încărcate în sistemul iTrace, precum și de a asista factorii de decizie în identificarea domeniilor prioritare pentru asistență și cooperare internațională.
               
            Proiectul va fi implementat pe durata de doi ani a proiectului iTrace.
      4.4.3.   Rezultatele proiectului
      Proiectul:
      
                  (a)
               
               
                  va demonstra utilitatea iTrace, precum și a ideii care constă în documentarea, elaborarea și partajarea informațiilor referitoare la deturnări în beneficiul factorilor de decizie naționali și internaționali care acționează în direcția punerii în aplicare a acordurilor privind controlul armelor convenționale și controlul exportului de arme (Programul de acțiune al ONU, TCA și alte instrumente internaționale relevante) și va evalua punerea în aplicare a acestora;
               
            
                  (b)
               
               
                  va furniza informații relevante pentru a sprijini factorii de decizie și experții în materie de control al armelor convenționale să identifice domeniile prioritare pentru asistență și cooperare internațională și să elaboreze strategii eficace de combatere a deturnării;
               
            
                  (c)
               
               
                  va furniza autorităților de acordare a licențelor pentru exportul de arme informații aprofundate privind iTrace și utilitatea acestuia în evaluarea riscurilor, furnizând totodată o modalitate de feedback și de consolidare a sistemului;
               
            
                  (d)
               
               
                  va facilita schimbul de informații între guvernele naționale și operațiile ONU de menținere a păcii, inclusiv prelucrarea și analizarea datelor folosind sistemul iTrace;
               
            
                  (e)
               
               
                  va facilita implicarea în rețea prin intermediul unui grup tot mai mare de experți în materie de control al armelor convenționale implicați în desfășurarea unor investigații in situ privind deturnarea și traficul de arme și muniții convenționale;
               
            
                  (f)
               
               
                  va spori vizibilitatea pentru public a urmăririi armelor și munițiilor convenționale ca mod de sprijinire a monitorizării punerii în aplicare a Programului de acțiune al ONU, a ITI, a TCA și a altor instrumente internaționale și regionale de control al armelor și de control al exporturilor de arme.
               
            4.4.4.   Indicatori de implementare a proiectului
      Până la 20 de conferințe de informare la care participă personalul iTrace. Toate conferințele vor include prezentări ale iTrace. Programele și rezumatele succinte ale conferințelor vor fi incluse în raportul final.
      Proiectul va fi implementat în cursul întregii perioade de doi ani a proiectului iTrace.
      4.4.5.   Beneficiarii proiectului
      A se consulta secțiunea 4.2.5 de mai sus pentru lista completă a beneficiarilor, care este identică cu cea a beneficiarilor acestui proiect.
      4.5.   Proiectul nr. 5: Rapoarte iTrace de politică
      4.5.1.   Obiectivul proiectului
      Proiectul va pune la dispoziție rapoarte privind principalele probleme de politică, extrase din datele generate de investigațiile de pe teren și prezentate în sistemul iTrace. Rapoartele vor avea rolul de a evidenția anumite domenii de interes internațional, inclusiv principalele tipare de trafic de arme și muniții convenționale, distribuția regională a armelor și munițiilor traficate și domeniile prioritare care necesită atenție internațională.
      4.5.2.   Activități din cadrul proiectului
      O analiză aprofundată, care să ducă la elaborarea, revizuirea, editarea și publicarea a cel mult zece rapoarte iTrace de politică.
      4.5.3.   Rezultatele proiectului
      Proiectul:
      
                  (a)
               
               
                  va genera cel mult zece rapoarte, fiecare prezentând profilul unei probleme distincte de interes internațional;
               
            
                  (b)
               
               
                  va asigura distribuția rapoartelor iTrace de politică către toate statele membre;
               
            
                  (c)
               
               
                  va desemna o strategie de informare cu scop precis, pentru a asigura acoperirea globală maximă;
               
            
                  (d)
               
               
                  va susține vizibilitatea acțiunii pe arena politică și în mass-media internațională de știri, printre altele prin prezentarea informațiilor de actualitate referitoare la armele ilicite, prin furnizarea unei analize de politică relevante în sprijinul proceselor în curs privind controlul armelor și prin adaptarea rapoartelor, pentru a suscita un interes maxim din partea mass-mediei internaționale de știri.
               
            4.5.4.   Indicatori de implementare a proiectului
      Cel mult zece rapoarte de politică online produse de iTrace pe durata acțiunii propuse și distribuite la nivel mondial.
      4.5.5.   Beneficiarii proiectului
      A se consulta secțiunea 4.2.5 de mai sus pentru lista completă a beneficiarilor, care este identică cu cea a beneficiarilor acestui proiect.
      5.   Locuri de desfășurare
      Proiectele nr. 1 și nr. 2 vor presupune desfășurarea masivă pe teren a unor experți în materie de arme convenționale în regiunile afectate de conflicte. Aceste desfășurări vor fi examinate individual, ținându-se seama de securitate, acces și disponibilitatea informațiilor. CAR a stabilit deja contacte sau are proiecte în curs în multe dintre statele vizate. Proiectul nr. 3 se va desfășura în capitalele statelor membre (cu efectuarea altor deplasări în interiorul țării, sub rezerva cerințelor din statele membru). Proiectul nr. 4 se va desfășura în cadrul unor conferințe internaționale și în coordonare cu guvernele naționale și cu organizațiile relevante, la nivel mondial, pentru a asigura vizibilitatea maximă a proiectului. Proiectul nr. 5 va fi elaborat în Belgia, Italia, Franța și Regatul Unit.
      6.   Durată
      Durata totală estimată a proiectelor combinate este de 24 de luni.
      7.   Entitatea de implementare și vizibilitatea Uniunii
      CAR dotează micile echipe de investigație de pe teren cu forțe locale de apărare și de securitate, cu personal de menținere sau sprijinire a păcii și cu alți actori care dețin mandate în materie de securitate. Ori de câte ori aceste forțe sau misiuni asigură securitatea unor arme sau a unor locuri din care se colectează elemente probante, echipele CAR recuperează toate elementele probatoare disponibile cu privire la arme, la materialul conex și la grupurile de utilizatori. CAR procedează apoi la urmărirea tuturor elementelor identificabile în mod unic și desfășoară investigații de mare anvergură cu privire la transferurile de arme, la livrările de material militar și la sprijinul acordat unor părți care reprezintă o amenințare la adresa păcii și a stabilității.
      Colaborând cu autoritățile naționale de acordare a licențelor de export, CAR reconstruiește lanțurile de aprovizionare care sunt responsabile de livrările de arme în conflictele armate, identificând activitățile ilicite și deturnările de armament de pe piețele legale către cele ilicite. CAR înregistrează toate informațiile în sistemul său global de monitorizare a armelor, iTrace, care, cu cele peste 100 000 de înregistrări de arme folosite în conflicte pe care le conține, reprezintă la nivel mondial cel mai mare registru de date privind armele folosite în conflicte.
      CAR utilizează aceste informații (a) pentru a alerta statele membre cu privire la deturnările de arme și muniții și (b) pentru a permite inițiative specifice de combatere a deturnărilor, inclusiv măsuri revizuite de control al exporturilor și o acțiune diplomatică internațională.
      Această metodologie s-a dovedit capabilă să detecteze deturnarea aproape imediat, echipele de pe teren ale CAR informând statele membre cu privire la arme deturnate atunci când încă erau desfășurate în zone afectate de conflicte (de exemplu în timp ce se aflau în Mosul, Irak). În unele cazuri, echipele CAR au descoperit retransferuri neautorizate la două luni după ieșirea din fabrică.
      La 22 octombrie 2015, prin Decizia (PESC) 2015/1908, s-a oferit sprijin pentru CAR pentru continuarea și consolidarea proiectului iTrace instituit prin Decizia 2013/698/PESC. Proiectele, cunoscute sub denumirea de iTrace I și, respectiv, iTrace II, i-au asigurat acestui sistem recunoașterea la nivel mondial ca inițiativă importantă de monitorizare a armelor folosite în conflicte și au furnizat un sprijin direct autorităților de acordare a licențelor de export și factorilor de decizie în materie de control al armelor din statele membre.
      În plus, la 2 decembrie 2015, planul de acțiune al Uniunii împotriva traficului și utilizării ilegale de arme de foc și explozivi a solicitat „extinderea utilizării iTrace” și a recomandat ca orice autoritate națională de aplicare a legii care detectează o deturnare de arme și muniție să confrunte constatările cu înregistrările din iTrace.
      CAR ia toate măsurile necesare pentru a aduce în atenția publicului faptul că Uniunea a finanțat acțiunea. Aceste măsuri respectă manualul Comisiei privind comunicarea și vizibilitatea pentru acțiunea externă a Uniunii elaborat și publicat de Comisie.
      Prin urmare, CAR va asigura vizibilitatea contribuției Uniunii printr-o strategie de marcă (branding) și publicitate adecvate, evidențiind rolul Uniunii, asigurând transparența acțiunilor sale și sensibilizarea publicului cu privire la motivele deciziei, precum și cu privire la sprijinul acordat de Uniune pentru decizie și rezultatele acestui sprijin. Materialele produse de acest proiect vor afișa în mod clar drapelul Uniunii, în conformitate cu orientările Uniunii privind utilizarea și reproducerea corespunzătoare a drapelului.
      8.   Raportarea
      CAR va pregăti rapoarte descriptive periodice trimestriale.
      
         (1)  Decizia 2013/698/PESC a Consiliului din 25 noiembrie 2013 în sprijinul unui mecanism global de raportare privind armele de calibru mic și armamentul ușor și alte arme și muniții convenționale ilicite pentru a reduce riscul comerțului ilicit cu acestea (JO L 320, 30.11.2013, p. 34).
      
         (2)  Decizia (PESC) 2015/1908 a Consiliului din 22 octombrie 2015 în sprijinul unui mecanism global de raportare privind armele de calibru mic și armamentul ușor și alte arme și muniții convenționale ilicite pentru a reduce riscul comerțului ilicit cu acestea („iTrace II”) (JO L 278, 23.10.2015, p. 15).
      
         (3)  Poziția comună 2008/944/PESC a Consiliului din 8 decembrie 2008 de definire a normelor comune care reglementează controlul exporturilor de tehnologie și echipament militar (JO L 335, 13.12.2008, p. 99).